**Институт GATE представи международния форум „Големи данни и изкуствен интелект“ 2021**

*По време на събитието бяха дискутирани теми като градовете на бъдещето, дезинформацията, дигиталното здравеопазване и други*

**13.12.2021, София** – Институт GATE бе домакин на втория международен годишен форум за големи данни и изкуствен интелект – Big Data and AI Forum 2021, който се проведе на 8 и 9 декември в София. Над **30 експерти** от **11 държави** се включиха онлайн в **5-те панела**, за да дискутират едни от най-големите теми в науката и иновациите, като „Цифрови двойници на града (Градове на бъдещето)“, „Дигитално здравеопазване“, „Пространства за данни (Data spaces)”, „Етичен изкуствен интелект“ и „Дезинформация“.

Събитието откри Анна Панагопулу, директор „Европейско научноизследователско пространство и иновации“ към ЕК, която сподели, че „Европейската комисия е горда да признае силния напредък на проекта GATE в България. Ние гледаме на него като на истински носител на промяната“. Министърът на образованието и науката, акад. Николай Денков, изрази радостта си, че присъства отново на събитие на GATE. „Винаги съм бил впечатлен от уменията и способностите на проф. Илиева и нейния екип да сбъдват мечти. Започнаха с нещо, което беше много илюзорно в началото и го превърнаха в нещо, което има не само ясна идея и съдържание, но и буквално приема форма – формата на сградата ви, формата на вашите основни приоритети, които ще определяте в дискусиите днес и утре. “ Приветствие до форума бе получено от проф. Анастас Герджиков, ректор на СУ „Св. Климент Охридски“, който отбеляза, че „GATE е нов институт, но за двете години на своето съществуване е успял значително да засили своя изследователски потенциал чрез привличане на висококачествени учени и млади изследователи не само от България, но и от други страни.“

Тазгодишните теми във форума сложиха фокус върху много от наболелите проблеми и предизвикателства, които срещаме не само в световен мащаб, но и на локално ниво. От разпространението на **фалшиви новини и дезинформация в социалните медии**, покрай пандемията от Covid-19, до това как големите данни и изкуственият интелект подпомагат разработването на аналитични модели при изследване на **болестта на Алцхаймер**. Един от панелите, посветен на градовете от бъдещето, представи „Цифровият двойник на града“, в рамките на който могат да се събират и обработват данни, така че институциите да взимат полезни решения за **град с по-чист въздух, по-добра пътна инфраструктура, дори и при строежа на детски градини**. Такъв [пилотен проект за България](https://pressroom.msl.bg/institut-gate-i-stolicna-obsina-podpisaha-sporazumenie-za-strudnicestvo-v-piloten-proekt-v-sferata-na-umnite-gradove) се изпълнява в момента от изследователите от GATE в район Лозенец, съвместно със Столична община.

***(Подробности за панелите можете да откриете в допълнителните материали)***

Проф. Силвия Илиева, директор на GATE, представи ключовите моменти от работата на института за изминалата година, като едно от големите постижения е определянето на GATE **за национален хъб на International Data Spaces Association (IDSA)**. Като хъб, GATE обединява усилията в България в посока изграждане на национални пространства за данни в различни обществено значими сектори и тяхното интегриране в новосъздаващите се европейски такива. В тези пространства данните от публични и научни организации, бизнес субекти и граждани ще могат да се използват равноправно, безопасно и справедливо от всички участници в обкръжаващата екосистема, което ще насърчи научните изследвания и иновациите, както и ще повиши икономическия растеж и конкурентоспособност.

През 2021 година, GATE направи първа копка на своята [**високотехнологична сграда**](https://pressroom.msl.bg/institut-gate-polozi-prva-kopka-na-novata-si-visokotehnologicna-sgrada), която ще се помещава на над 2500 кв. м. площ. Тя ще предостави модерна научноизследователска инфраструктура за изследователите на института, а също и лаборатории, отворени за студенти и партньори за демонстрации, експериментиране и тестване на нови технологии и решения.

За една година, Институтът привлече изследователи от над **8** държави, което е **18 %** от целия екип. Приоритет за GATE продължава да бъде разнообразието и приобщаването, а в момента екипът се състои от **37** човека, от които **40% жени**. 29 са изследователите, които работят по различните проекти, като **30%** от тях са млади изследователи**.**

Екипът на GATE работи усилено в четири изследователски области: управление, анализ, визуализация и инженеринг на данни и в четири стратегически приложни области – „Градове на бъдещето“, „Дигитално здравеопазване“, „Интелигентно правителство“ и „Умна индустрия“. GATE изпълнява три водещи пилотни проекта – пилотен проект за създаване на цифров двойник на града, за проследяване развитието на болестта на Алцхаймер и за откриване на дезинформация, както и 7 съвместни международни проекта, сред които за подобряване на терапията при Ковид, за реализиране на обясним изкуствен интелект и за обогатяване на големи данни. В рамките на изминалата година, екипът има 19 научни публикации – с 58% повече от предходната 2020 г.

**Гледайте цялото събитие на:**

<https://www.youtube.com/watch?v=NUbMiCKhKuE>

**За институт GATE:**

Институтът „Големи данни в полза на интелигентно общество” (GATE) работи за интегриране и разширяване на научните постижения и иновации в приоритетни области като големите данни и изкуствения интелект на регионално и европейско ниво. GATE е съвместна инициатива между Софийския университет „Св. Климент Охридски“, Chalmers University of Technology, Швеция – европейска институция с богат опит в научните изследвания, образованието и иновациите в областта на големите данни и изкуствения интелект, и Chalmers Industrial Technology, Швеция – лидер в управлението на иновациите, сътрудничеството между университет и индустрия и трансфера на технологии.

Научните изследвания и иновациите в GATE са организирани в четири стратегически приложни области – Градове на бъдещето, Интелигентно правителство, Умна индустрия и Дигитално здравеопазване.

**Проект BG05M2OP001-1.003-0002-C01 „Големи данни за интелигентно общество“ (GATE) на СУ „Св. Климент Охридски“ се финансира по мярката TEAMING на Рамковата програма на ЕС за научни изследвания и иновации „Хоризонт 2020“ и съфинансирана по Оперативна програма „Наука и образование за интелигентен растеж“ 2014-2020, съфинансирана от Европейския съюз чрез Европейския фонд за регионално развитие.**